Pienkvoet op pad vir glanspaarDie inskrywing wat Anelle Ludik op Instagram geplaas het. Die akteur en musikant Stefan Ludik en sy aktrise-vrou, Anelle, gaan eersdaags ouers word. Anelle het dié nuus in ŉ skattige Instagram-inskrywing gedeel. Sy het ŉ foto geplaas van ŉ paar bruin manstewels met ŉ paar swart vrouestewels langsaan en tussenin ŉ paar oulike bruin babaskoentjies. Onderaan die foto het sy geskryf: “Net wanneer jy dink dat jy liefde ken, kom iets klein om jou te herinner net hoe groot dit werklik is.” Talle het die egpaar op die inskrywing gelukgewens met hul groot nuus. Stefan het al in verskeie sepies verskyn. Hy het Anelle destyds op die stel van Binnelanders ontmoet toe sy ook ŉ rol in dié reeks vertolk het. Stefan is ook die hoofsanger van die groep Elvis se Seun. Die egpaar het in Mei vanjaar tydens ŉ sprokiestroue by Monte de Dios in Zwavelpoort ewige trou aan mekaar beloof nadat hulle einde 2017 verloof geraak het. Anelle het destyds vertel haar troue met Stefan het gesorg vir “onvergeetlike herinneringe vir ŉ leeftyd”.